b'\n_START_ARTICLE_\nSan Marino\n_START_SECTION_\nZgodovina\n_START_PARAGRAPH_\nPo legendi naj bi republiko ustanovil kamnosek sveti Marino z Raba, ki je v 4. stoletju, v \xc4\x8dasu preganjanja kristjanov pod rimskim cesarjem Dioklecijanom, pobegnil na Apeninski polotok, da bi v tamkaj\xc5\xa1njih hribih ustanovil skupnost kristjanov. Ni znano, koliko je v tej legendi resnice._NEWLINE_Obstoj samostojne skupnosti okrog gore Titano je sicer z listinami dokazan od visokega srednjega veka dalje. Institut konzulov - regentov je bil uveden leta 1243. Dr\xc5\xbeavica je takrat obsegala samo ozemlje neposredno okrog mesta San Marino in je bila \xc5\xa1e precej manj\xc5\xa1a od dana\xc5\xa1nje. V severni Italiji v tistih \xc4\x8dasih obstoj avtonomnih skupnosti oziroma komun, katerih ozemlje ni segalo bistveno dlje od mestnega obzidja, ni bil nobena redkost. Pogosto so ve\xc4\x8dja mesta tekom stoletij zavzela in si priklju\xc4\x8dila sosednja manj\xc5\xa1a mesta, kot je primer mesto Firence v Toskani. Nenavadno pa je, da se je tako majhna dr\xc5\xbeavica ohranila vse do dana\xc5\xa1njih dni, kar je posledica vrste razlogov, v prvi vrsti spretne sanmarinske diplomacije. Vendar so se prebivalci za svojo neodvisnost zlasti v starej\xc5\xa1i zgodovini borili tudi z oro\xc5\xbejem._NEWLINE_Dana\xc5\xa1nje meje je republika dobila leta 1463. Kot nagrado za sodelovanje v zavezni\xc5\xa1tvu v eni od ne\xc5\xa1tetih majhnih vojn tistega \xc4\x8dasa je pape\xc5\xbe San Marinu dodelil utrjena naselja Fiorentino, Montegiardino in Serravalle. Kraj Faetano pa se je San Marinu isto\xc4\x8dasno pridru\xc5\xbeil prostovoljno. Od tega leta naprej se meje niso ve\xc4\x8d spreminjale, \xc4\x8deprav je Napoleon leta 1797 dr\xc5\xbeavici ponudil prijateljstvo in raz\xc5\xa1iritev ozemlja. San Marino je slutil, da bi ponudba lahko prinesla ve\xc4\x8d \xc5\xa1kode kot koristi in jo je ljubeznivo zavrnil._NEWLINE_San Marino je na\xc4\x8delno podpiral proces zdru\xc5\xbeevanja Italije v 19. stoletju. \xc4\x8cetam Garibaldija je vlada med vojno s \xc4\x8detami Pape\xc5\xa1ke dr\xc5\xbeave omogo\xc4\x8dila umik na ozemlje republike. Vendar se slednja ni \xc5\xbeelela pridru\xc5\xbeiti zdru\xc5\xbeeni Italiji. Zaradi pomo\xc4\x8di v vojni, pa tudi zaradi zelo majhnega pomena ozemlja San Marina, je Garibaldi to \xc5\xbeeljo upo\xc5\xa1teval. Dr\xc5\xbeavi sta od zdru\xc5\xbeitve Italije leta 1861 sklenili ve\xc4\x8d pogodb o prijateljstvu. Nekateri dr\xc5\xbeavljani San Marina so sodelovali v prvi svetovni vojni na italijanski strani kot prostovoljci. Od leta 1923 do 1943 so San Marinu podobno kot Italiji vladali fa\xc5\xa1isti, vendar kljub agresivni italijanski zunanji politiki ni bilo te\xc5\xbeenj k aneksiji San Marina. Mussolini se je zadovoljil s tem, da je republiko v hribih tesneje navezal na Italijo z izgradnjo \xc5\xbeeleznice do Riminija na jadranski obali. Kljub fa\xc5\xa1isti\xc4\x8dni vladi je San Marino med drugo svetovno vojno sprejel pribli\xc5\xbeno 100.000 beguncev, med njimi tudi \xc5\xbdide ._NEWLINE_Republika San Marino je bila od leta 1463 dalje trikrat okupirana po tujih silah, vendar nikoli za dolgo \xc4\x8dasa. Od okupacije s strani Cezarja Borgie leta 1503 jo je re\xc5\xa1ila njegova smrt. Od okupacije kardinala Alberonija leta 1739 jih je re\xc5\xa1il pape\xc5\xbe. Zadnja okupacija se je zgodila med drugo svetovno vojno. San Marino je bil v tej nevtralen, vendar nem\xc5\xa1ka vojska, ki je leta 1943 okupirala Italijo, te nevtralnosti ni spo\xc5\xa1tovala in je med umikom uporabila tudi ozemlje San Marina, kar je imelo za posledico bombne napade zaveznikov, ki so po nem\xc5\xa1kem umiku republiko za kratek \xc4\x8das tudi sami zasedli._NEWLINE_Po drugi svetovni vojni je bil San Marino prva evropska dr\xc5\xbeava, v kateri so leta 1945 preko volitev pri\xc5\xa1li na oblast komunisti. Med vlado koalicije komunistov in socialistov so se zaostrili odnosi z Italijo, ker je San Marino uvedel politiko dav\xc4\x8dnega raja, ki jo je izkoristilo veliko italijanskih dru\xc5\xbeb, odprl igralnico in dovolil civilne poroke za italijanske dr\xc5\xbeavljane. Italijanska vlada je kot odgovor med letoma 1949 in 1951 zaprla meje s San Marinom za italijanske dr\xc5\xbeavljane. Dr\xc5\xbeavljani San Marina in tretjih dr\xc5\xbeav so mejo sicer lahko pre\xc4\x8dkali neomejeno, toda gospodarstvo San Marina je bilo pomembno odvisno od italijanskih turistov. Poleg tega je Italija San Marinu tudi odrekla izpla\xc4\x8dilo njegovega dele\xc5\xbea carinskih prihodkov. Po dveh letih blokade je San Marino popustil zahtevam Italije. Zanimivo je, da je do zelo podobnega spora pri\xc5\xa1lo leta 1962 tudi med Francijo in Monakom.\n_START_SECTION_\nOzemlje in prebivalstvo\n_START_PARAGRAPH_\nOzemlje San Marina obsega 61\xc2\xa0km\xc2\xb2 okrog gore Titano, ki je kljub razmeroma majhni vi\xc5\xa1ini (750 m) vidna dale\xc4\x8d naokrog. Neposredno na vrhu in tik pod vrhom gore Titano le\xc5\xbei glavno mesto San Marino s 4385 prebivalci (podatek iz leta 1994). Ostala naselja le\xc5\xbeijo ve\xc4\x8d sto metrov ni\xc5\xbeje v bolj ni\xc5\xbeinskem svetu in imajo med 1000 in 10000 prebivalcev, le Faetano in Chiesanuova sta s pribli\xc5\xbeno 800 prebivalci bolj va\xc5\xa1kega zna\xc4\x8daja. _NEWLINE_Ve\xc4\x8dji del dr\xc5\xbeavice so kmetijska zemlji\xc5\xa1\xc4\x8da, na katerih gojijo razli\xc4\x8dna \xc5\xbeita, vinsko trto in sadje; gozda je bolj malo. Hitra cesta povezuje San Marino z Riminijem na obali Jadranskega morja, do koder je 24 km. V dr\xc5\xbeavi ni ve\xc4\x8d \xc5\xbeeleznic, saj je bila proga do Riminija poru\xc5\xa1ena med drugo svetovno vojno in je niso obnovili. San Marino prav tako nima letali\xc5\xa1\xc4\x8da, ima pa pristajali\xc5\xa1\xc4\x8de za helikopterje. Tri reke, ki te\xc4\x8dejo po dr\xc5\xbeavi, so le ve\xc4\x8dji potoki in za gospodarsko izkori\xc5\xa1\xc4\x8danje nimajo ve\xc4\x8djega pomena._NEWLINE_Prebivalci govorijo italijanski jezik. Pribli\xc5\xbeno 25\xc2\xa0% prebivalstva nima dr\xc5\xbeavljanstva San Marina; prete\xc5\xbeno gre za dr\xc5\xbeavljane Italije. Ve\xc4\x8d tiso\xc4\x8d dr\xc5\xbeavljanov San Marina za\xc4\x8dasno biva v tujini, predvsem v Italiji. Velika ve\xc4\x8dina prebivalcev je rimskokatoli\xc5\xa1ke vere.\n_START_SECTION_\nPoliti\xc4\x8dna ureditev in mednarodni odnosi\n_START_PARAGRAPH_\nSedanja ustavna ureditev San Marina je bila oblikovana 8. oktobra 1600 in se do danes ni bistveno spremenila. San Marino je sicer ena redkih dr\xc5\xbeav, ki nimajo prave ustave v formalnem smislu._NEWLINE_Zakonodajno mo\xc4\x8d ima Veliki splo\xc5\xa1ni svet, ki ga sestavlja 60 \xc4\x8dlanov. Od leta 1906 so voljeni na neposrednih volitvah vsakih 5 let. Svetniki izmed sebe za pol leta izvolijo dva kapitana - regenta, ki sta \xc5\xa1efa dr\xc5\xbeave. Ume\xc5\xa1\xc4\x8dena sta med zasedanjem Arenge, nekdanje skup\xc5\xa1\xc4\x8dine dru\xc5\xbeinskih poglavarjev, danes pa vseh volivcev, ki pa je predvsem turisti\xc4\x8dna zanimivost in nima posebne mo\xc4\x8di, \xc4\x8deprav lahko na Arengi dr\xc5\xbeavljani zastavljajo vpra\xc5\xa1anja Velikemu splo\xc5\xa1nemu svetu._NEWLINE_V San Marinu so zelo ponosni na svojo demokrati\xc4\x8dno tradicijo. Dr\xc5\xbeavljanom, ki bivajo v tujini, se iz prora\xc4\x8duna povrne tri \xc4\x8detrtine potnih stro\xc5\xa1kov za vrnitev v domovino ob volitvah. To ugodnost menda izkoristi pribli\xc5\xbeno polovica dr\xc5\xbeavljanov, ki biva na tujem._NEWLINE_Izvr\xc5\xa1ilno oblast ima Dr\xc5\xbeavni kongres, ki ga sestavljajo trije dr\xc5\xbeavni tajniki in sedem kongresnikov na \xc4\x8delu razli\xc4\x8dnih ministrstev._NEWLINE_Posebnost San Marina je, ki izhaja iz zgodovinskih razlogov, je da sodno oblast - razen v preprostih civilnih pravdah do vrednosti 20.000 evrov - izvajajo sodniki, ki niso dr\xc5\xbeavljani San Marina. _NEWLINE_Lokalno samoupravo ima devet naselij (castelli / it.: gradovi). Vsako naselje upravljata kapitan naselja in pomo\xc5\xbeni odbor. _NEWLINE_San Marino ima diplomatske odnose z ve\xc4\x8d kot 70 dr\xc5\xbeavami in je \xc4\x8dlan \xc5\xa1tevilnih mednarodnih organizacij, vklju\xc4\x8dno z Organizacijo zdru\xc5\xbeenih narodov, UNESCO-m in Svetom Evrope. Ni \xc4\x8dlan Evropske unije, vendar na podlagi posebnega sporazuma vseeno kuje svojo razli\xc4\x8dico evrskih kovancev, ki so zaradi zelo majhne naklade med numizmatiki zelo iskani._NEWLINE_Zaradi velike odvisnosti od Italije je vlada San Marina z Italijo sklenila ve\xc4\x8d sto meddr\xc5\xbeavnih sporazumov , ki dolo\xc4\x8dajo sodelovanje ali usklajevanje na razli\xc4\x8dnih podro\xc4\x8djih. Ne glede na to San Marino rad poudarja svojo neodvisnost, kadarkoli je to mogo\xc4\x8de.\n_START_SECTION_\nGospodarstvo\n_START_PARAGRAPH_\nTradicionalno je gospodarstvo v San Marinu zaradi neobstoja velikih mest \xc5\xa1e bolj kot v drugih evropskih dr\xc5\xbeavah temeljilo na kmetijstvu._NEWLINE_V drugi polovici 20. stoletja je najpomembnej\xc5\xa1a dejavnost postal turizem, kjer je ustvarjenega pribli\xc5\xbeno 50\xc2\xa0% bruto doma\xc4\x8dega proizvoda. Pomembni sta tudi trgovina in drobna obrt, zlasti keramika. Del dr\xc5\xbeavnih prihodkov prinese prodaja med zbiralci zelo iskanih znamk, kovancev in turisti\xc4\x8dnih vizumov. Ve\xc4\x8dina povr\xc5\xa1ine dr\xc5\xbeave so enako kot neko\xc4\x8d \xc5\xa1e vedno kmetijska zemlji\xc5\xa1\xc4\x8da, zmanj\xc5\xa1al se je le dele\xc5\xbe kmetijstva v BDP.'